wickkiey/tamil-wikipedia-chunked huggingface dataset:
# ம. ஆ. சுமந்திரன்

## அரசியலில்

சுமந்திரன் இலங்கை நாடாளுமன்றத்துக்காக ஏப்ரல் 2010 தேர்தலில் தமிழ்த் தேசியக் கூட்டமைப்பின் தேசியப் பட்டியல் உறுப்பினராகத் தெரிவு செய்யப்பட்டார். 2012 மே மாதத்தில் இவர் இலங்கைத் தமிழரசுக் கட்சியின் வெளிவிவகார மற்றும் சட்ட விவகாரங்களுக்கான செயலாளராக நியமிக்கப்பட்டார். 2014 செப்டம்பரில் தமிழரசுக் கட்சியின் இரண்டு உதவிச் செயலாளர்களில் ஒருவராக நியமிக்கப்பட்டார். சுமந்திரன் 2015 நாடாளுமன்றத் தேர்தலில் யாழ்ப்பாண மாவட்டத்தில் ததேகூ வேட்பாளராகப் போட்டியிட்டு 58,043 விருப்பு வாக்குகள் பெற்று மீண்டும் நாடாளும்ன்றம் சென்றார்.  
2017 சனவரியில் சுமந்திரனைக் கொலை செய்யத் திட்டமிட்டதாகக் குற்றம் சாட்டி இலங்கை காவல்துறையின் பயங்கரவாத புலனாய்வுத் திணைக்களத்தினர் விடுதலைப் புலிகளின் முன்னாள் உறுப்பினர்கள் சிலரைக் கைது செய்தனர். 2016 திசம்பர் 12 இலும் 2017 சனவரி 13 இலும் மருதங்கேணி அருகே சொரணம்பட்டு-தாளையடி வீதியில் கொலை முயற்சி இடம்பெற்றதாகக் குற்றம் சாட்டப்பட்டது. விடுதலைப் புலிகளின் முன்னாள் உறுப்பினர்கள் ஐவர் கைது செய்யப்பட்டனர். ஐந்து சந்தேக நபர்களும் 2017 செப்டம்பரில் யாழ்ப்பாணம் உயர் நீதிமன்றால் பிணையில் விடுவிக்கப்பட்டனர். 2018 சூலையில் இவர்கள் கொழும்பு உயர்நீதிமன்றத்தில் பயங்கரவாத தடுப்புச் சட்டத்தின் கீழ் குற்றம் சாட்டப்பட்டனர்.  
2020 நாடாளுமன்றத் தேர்தலில் சுமந்திரன் மீண்டும் தெரிவு செய்யப்பட்டு நாடாளுமன்றம் சென்றார். யாழ்ப்பாண மாவட்ட வேட்பாளர்களுக்கான விருப்பு வாக்குகள் யாழ்ப்பாணம் மத்திய கல்லூரியில் 2020 ஆகத்து 6 இல் எண்ணப்பட்டன. இதன்போது பல்வேறு வேட்பாளர்களின் ஆதரவாளர்களுக்கிடையே வாக்குவாதங்களும் கைகலப்புகளும் இடம்பெற்றன. சுமந்திரன் இக்குற்றச்சாட்டுகளை மறுத்திருந்தார். வாக்குக் கணிப்பீட்டில் கலந்து கொண்ட சுயாதீனமான தேர்தல் கண்காணிப்பு அமைப்பு, வேட்பாளர்களும் அவர்களது ஆதரவாளர்களும் வாக்குகள் எண்ணப்படும் செயல்முறையை சரியாகப் புரிந்து கொள்ளாமையும், சமூக ஊடகங்களில் ஆதாரமற்ற வதந்திகள் பரப்பப்பட்டமையுமே இந்த வன்முறைச் சம்பவத்திற்குக் காரணம் எனக் குற்றம் சாட்டியது.  
2024 சனவரியில், இலங்கைத் தமிழரசுக் கட்சியின் தலைவர் பதவிக்கு சிவஞானம் சிறீதரனை எதிர்த்துப் போட்டியிட்டார். 2024 சனவரி 21 இல் நடந்த இரகசிய வாக்கெடுப்பில் சிறீதரன் வெற்றி பெற்றார். அதே ஆண்டு நடந்த 2024 நாடாளுமன்றத் தேர்தலில் யாழ்ப்பாணம் தேர்தல் மாவட்டத்தில் மீண்டும் போட்டியிட்ட சுமந்திரன் தமிழரசுக் கட்சி பட்டியலில் இரண்டாவதாக வந்து தோல்வியடைந்தார்.
# ம. ஆ. சுமந்திரன்

## தேர்தல் வரலாறு

**எம். ஏ. சுமந்திரனின் தேர்தல் வரலாறு**  
| 2015 நாடாளுமன்றம் | யாழ்ப்பாண மாவட்டம் | இலங்கைத் தமிழரசுக் கட்சி | தமிழ்த் தேசியக் கூட்டமைப்பு | align= | **தெரிவு செய்யப்பட்டார்** |  |
| --- | --- | --- | --- | --- | --- | --- |
| 2020 நாடாளுமன்றம் | யாழ்ப்பாண மாவட்டம் | இலங்கைத் தமிழரசுக் கட்சி | தமிழ்த் தேசியக் கூட்டமைப்பு | align= | **தெரிவு செய்யப்பட்டார்** |  |
| 2024 நாடாளுமன்றம் | யாழ்ப்பாண மாவட்டம் | இலங்கைத் தமிழரசுக் கட்சி | <>-</> | align= | தெரிவு செய்யப்படவில்லை | } |
# வாணி ராணி (தொலைக்காட்சித் தொடர்)

**வாணி ராணி** என்பது சன் தொலைக்காட்சியில் ஒளிபரப்பான தொலைக்காட்சி நாடகத் தொடர் ஆகும். இது நடிகை ராதிகாவின் ராடான் மீடியாவொர்க்ஸின் தயாரிப்பில் ஜனவரி 21, 2013 முதல் திசம்பர் 8, 2018 வரை, திங்கள் கிழமை முதல் சனிக்கிழமை வரை, இரவு 9.30 மணிக்கு ஒளிபரப்பானது. இதே நிறுவனத்தின் தயாரிப்பான செல்லமே என்ற தொடர் முடிவடைந்ததைத் தொடர்ந்து இத்தொடர் ஒளிபரப்பானது.  
சித்தி, அண்ணாமலை, அரசி தொடர்களில் இரட்டை வேடத்தில் நடித்த ராதிகா, நான்காவது முறையாக வாணி ராணி தொடரில் இரட்டை வேடத்தில் நடித்தார், இவருடன் சேர்ந்து வேணு அரவிந்த், பப்லு பிரித்திவிராஜ், நீலிமா ராணி, அருண் குமார் ராஜன் , விக்கி கிரிஷ், மானச் சவளி, நவ்யா, நேஹா, சாந்தி வில்லியம்ஸ் போன்ற பலர் நடித்துள்ளார்கள்.  
இந்தத் தொடர் 2014 முதல் சன் குடும்பம் விருதுகளில் பல பிரிவுகளின் கீழ் பரிந்துரை செய்யப்பட்டு பல விருதுகளை வென்றுள்ளது என்பது குறிப்பிடத் தக்கது. தமிழ் தொலைக்காட்சி வரலாற்றில் அதிக பகுதிகளில் ஒளிபரப்பான தொடர் என்ற பெருமை இந்தத் தொடரையே சேரும்.இந்த நிகழ்ச்சி கலைஞர் டிவியில் ஜூலை 19, 2021, திங்கள் முதல் வெள்ளி வரை இரவு 10:00PM–10:30PM வரை மீண்டும் ஒளிபரப்பத் தொடங்கியது.
# வாணி ராணி (தொலைக்காட்சித் தொடர்)

## கதைச் சுருக்கம்

அக்கா தங்கையான வாணி ராணி அண்ணன் தம்பிகளான சாமிநாதன் பூமிநாதனை திருமணம் செய்துகொண்டு ஒரே குடும்பத்திற்கு வாழப் போகிறார்கள். அக்கா வாணி பெரிய வழக்கறிஞராக இருக்க, தங்கை ராணியோ படிப்பு ஏறாத பெண்ணாக அதே சமயம் குடும்ப நிர்வாகத்தில் கெட்டிக்காரியாகவும், அப்பாவியாகவும் இருக்கிறார்.  
கூட்டுக் குடும்பமாக வாழும் இவர்கள் ஒருவருக்கொருவர் ஆதரவாக இருந்தாலும், இருவருக்கும் புகுந்த வீட்டில் ஒரு சிக்கல் வருகிறது. அந்தச் சிக்கலால் இருவருக்கும் இடையே பெரும் பிரச்சனை உருவாகி அதன் மூலம் இருவரின் உறவிலும் விரிசல் ஏற்படுகிறது. இருப்பினும் தொடர்ந்து ஒரே வீட்டில், ஒரே குடும்பமாகவே வாழும், இவர்களது வாழ்க்கையில் நிகழும் சம்பவங்கள் தான் வாணி ராணி தொடரின் கதை.
# வாணி ராணி (தொலைக்காட்சித் தொடர்)

## நடிகர்கள்

- ராதிகா - வாணி/ராணி (இரட்டை வேடங்களில்)
- வேணு அரவிந்த் - பூமிநாதன்
- பப்லு பிரித்திவிராஜ் - சுவாமிநாதன்
# வாணி ராணி (தொலைக்காட்சித் தொடர்)

## நடிகர்கள்

### ராணி குடும்பம்

- மானச் சவளி - சரவணன் சுவாமிநாதன் (மகன்)
- நிகிலா ராவ் → நிரஞ்சனி அகர்வால் - செல்வி (மகள்)
- குகன்- ராஜேஷ் (மருமகன்)
- நேஹா - தேன்மொழி (மகள்)
- சுருதி சண்முக பிரியா - பவித்ரா சரவணன் (மருமகள்)
- ஜிஆர்.மாணிக்கம் (ராஜேஷ்- செல்வியின் குழந்தை)
# வாணி ராணி (தொலைக்காட்சித் தொடர்)

## நடிகர்கள்

### வாணி குடும்பம்

- அருண் குமார் ராஜன் - சூர்யநாராயணன் "சூர்யா" (மகன்)
- விக்கி கிரிஷ் - கெளதம் கிருஷ்ணன் "கௌதம்" (மகன்)
- நீலிமா ராணி - டிம்பில் சூர்யா நாராயணன் (மருமகள்)
- நவ்யா - பூஜா கெளதம் கிருஷ்ணன் (மருமகள்)
- டெல்னா டேவிஸ்- அனுப்பிரியா "அனு"(மகள்)
- சாந்தி வில்லியம்ஸ் - அங்கயர்கன்னி (பூமிநாதன், ஜோதியின் தாய் மற்றும் சுவாமிநாதனின் மாற்றான் தாய்)
- மனோ (சூர்யா-டிம்பிலில் மகன்)
# வாணி ராணி (தொலைக்காட்சித் தொடர்)

## நடிகர்கள்

### ஜோதி குடும்பம்

- ரவிக்குமார் - மாணிக்கம்
- சிவாஜி மனோகர் - மனோகர் மாணிக்கம்
- காயத்ரி → ஜோதி ரெட்டி → ருபா ஸ்ரீ → பிரேமி வெங்கட் - ஜோதி மனோகர்
# வாணி ராணி (தொலைக்காட்சித் தொடர்)

## நடிகர்கள்

### துணை காதாபாத்திரம்

- மமீலா ஷைலாஜா பிரியா - அகிலாண்டேஸ்வரி
- ராஜேந்திரன் - பொன்னம்பலம்
- ஸ்ரீ லேகா - அலமேலு பொன்னம்பலம்
- ஜோக்கர் துளசி - பாயிண்ட்
- ராமேஸ்வரம் - சதாசிவம்
- தரணி - மைதிலி
- முரளி கிருஷ்ணன் - ஆட்டோ ஆறுமுகம்
# வாணி ராணி (தொலைக்காட்சித் தொடர்)

## மொழிமாற்றம் & மறுதயாரிப்பு

- இந்த தொடர் தெலுங்கு மற்றும் மலையாளம் மொழிகளில் மொழி மற்றம் செய்யப்பட்டு சில பகுதிகளுடன் நிறுத்தப்பட்டது.
- இந்த தொடர் ஹிந்தி மொழியில் வாணி ராணி என்ற பெயரில் மறு தயாரிப்பு செய்யப்பட்டு & தொலைக்காட்சியில் ஒளிபரப்பானது.
- பெங்காலி மொழியில் சீமரேகா என்ற பெயரில் மறுதயாரிப்பு செய்யப்பட்டது, இந்த தொடரின் கதை மாற்றப்பட்டுள்ளது என்பது குறிப்பிடத்தக்கது.
# வாணி ராணி (தொலைக்காட்சித் தொடர்)

## சர்வதேச ஒளிபரப்பு

- இந்த தொடரை சன் தொலைக்காட்சி மற்றும் சன் தொலைக்காட்சி எச்டி (உயர் வரையறு தொலைக்காட்சி) மூலம் உலகம் முழுதுவதும் ((ஆசியா: இலங்கை, தென்கிழக்காசியா), ஐரோப்பா, அமெரிக்காக்கள், மத்திய கிழக்கு நாடுகள்) போன்ற நாடுகளில் பார்க்க முடியும்.
- இந்த தொடரின் பகுதிகள் ராடன் மீடியா என்ற யூடியூப் அலைவரிசை மூலம் எப்பொழுது பார்க்கமுடியும்.
- சன் நெக்ட்ஸ் என்ற இணைய மூலமாகவும் இந்த தொடரை பார்க்க முடியும்.
- இலங்கையில் உள்ள தமிழ் தொலைக்காசி சேவையான வசந்தம் தொலைக்காட்சியில் இந்த தொடர் திங்கள் முதல் வெள்ளி வரை இரவு 8:30 மணிக்கு சிங்களம் உபதலைப்புடன் ஒளிபரப்பானது .
# பொது பல சேனா

**பொது பல சேனை** (*Bodu Bala Sena*, பொது பல சேனா, , "பௌத்தர்களின் அதிகாரப் படை") என்பது இலங்கையின் கொழும்பு நகரைத் தளமாகக் கொண்டியங்கும் ஒரு பௌத்த அமைப்பாகும். இது பௌத்த மெய்யியல், சிங்களப் பண்பாடு, சிங்கள மரபைப் பாதுகாக்கும், தீவிரவாத அமைப்பு
# பொது பல சேனா

## நடவடிக்கைகள்

இலங்கை விடயங்களில் இந்தியாவின் தலையீடு, இந்தியக் கலைஞர்களின் நிகழ்வுகளுக்கு எதிர்ப்பு, கனடாவில் நிகழ்ந்த பொங்கு தமிழ் நிகழ்வுகளுக்கு எதிர்ப்பு, இலங்கைப் போர் நிறுத்தக் கண்காணிப்புக் குழுவுக்கு எதிர்ப்பு போன்றவை பொது பல சேனாவின் சில எதிர்ப்பு நடவடிக்கைகளாகும் இசுலாமிய மதகுருக்கள் ஹலால் சான்றிதழ் வழங்குவது தடை செய்யப்பட வேண்டும் என பௌத்த மதகுரு வண. கிராம விமலஜோதி தேரர் அரசிடம் கேட்டுக் கொண்டார், "நாட்டின் மக்கள்தொகையில் 90 விழுக்காட்டினர் பௌத்த, இந்து, கிறித்தவர்களாக இருக்கும் போது, அவர்களை அலால் உணவை உண்ண நிர்ப்பந்திக்க முடியாது," என அவர் கூறினார். இவர்களின் எதிர்ப்பை அடுத்து, அலால் சான்றிதழை வழங்கும் அனைத்திலங்கை ஜமியாதுல் உலாமா சபையினர் பொது பல சேனா, பாதுகாப்புச் செயலர் கோத்தபாய ராஜபக்ச ஆகியோருடன் நடத்திய பேச்சுவார்த்தைகளை அடுத்து அலால் சான்றிதழ் வழங்குவதை இடை நிறுத்தி வைத்துள்ளனர்.
# மணிப்பிரவாள நடை

மணிப்பிரவாள நடை என்பது தமிழோடு வடமொழியும் விரவி நடக்கும் தமிழ் உரைநடை. இது தமிழோடு 13 ஆம் நூற்றாண்டில் இணைந்தது. *இரத்தினம்-பவளம்* என்ற நேரடிப் பொருளுடைய **மணிப்பிரவாளம்** என்னும் சொல், தென்னிந்தியாவில் வடமொழி்யும், திராவிட மொழியொன்றும் கலந்து எழுதப்பட்ட ஒரு இலக்கிய நடையைக் குறிக்கும். மணியும், பவளமும் சேர்த்து உருவாக்கப்பட்ட மாலை போல இரண்டு மொழிகள் கலந்து உருவான இலக்கிய நடை என்பது இதன் பொருளாகும். மணிப்பிரவாள நடை என்பது தமிழோடு வடமொழியும் விரவி நடக்கும் தமிழ் உரைநடை.  
சங்க காலத் தொகைநூல்களில் ஒன்று அகநானூறு. இது மூன்று பகுதியாகப் பகுக்கப்பட்டுள்ளது. அவற்றுள் ஒன்று ‘மணிமிடைப் பவளம்’. இப்பகுப்பில் உள்ள 180 பாடல்களும் நீலநிற மணியோடு செந்நிறப் பவளம் சேர்த்துத் தொடுத்தாற்போன்ற அமைதியினைக் கொண்டிருப்பதால் இதற்கு மணிமிடைப் பவளம் எனப் பெயர் சூட்டினர். இந்த ‘மணிமிடைப் பவளம்’ என்னும் சொல் நாளடைவில் ‘மணிப்பிரவாளம்’ என மருவி வழங்குகிறது.  
பன்னிரண்டு ஆழ்வார்களில் ஒருவரான நம்மாழ்வார் இயற்றிய திருவாய்மொழி நூலிலுள்ள பாடல்களுக்கு ஐந்து பேர் எழுதிய பழமையான ஈடு உரைகள் உள்ளன. திருவாய்மொழி ஈடு உரை மணிப்பிரவாள நடையில் அமைந்துள்ளது. திருவாய்மொழி வேதத்தின் சாரமாகவும், தத்துவக் களஞ்சியமாகவும் விளங்குகிறது. இவற்றை வெளிப்படுத்தும் வகையில் இதன் உரைகள் உள்ளன.  
சோழப் பேரரசுக் காலத்திலும் அதன் பின்னரும், இன்றைய கேரளத்தையும் உள்ளடக்கியிருந்த தமிழ் நாட்டில் ஒருசில வட்டாரங்களில் வடமொழிச் செல்வாக்கு மிகுந்திருந்தது. வடமொழி உயர்வானதாகவும், இறைவனுடைய மொழியாகவும் கற்பிக்கப்பட்ட காலம் அது. தமிழில் வடமொழியைக் கலந்து எழுதுவது உயர் நடையாக அவ்வட்டாரங்களில் எண்ணப்பட்டது. ஆழ்வார்களுக்குப் பின்னர், அவர்களுடைய நூல்களுக்கு உரை எழுதிய இராமானுசருடைய ஆக்கங்கள் மணிப்பிரவாள நடையிலேயே அமைந்திருந்தன. சோழர்காலத்தில் வடமொழியின் வழி புகுந்த சமயக் கருத்துருக்களும், தமிழில் எழுந்த வடமொழித் தழுவல் நூல்களும் இத்தகைய போக்குக்கு வாய்ப்பாக அமைந்தன.  
அன்றைய சேர நாட்டில், மணிப்பிரவாளத்தின் தாக்கம் கடுமையாக இருந்ததால் சேர நாட்டுத் தமிழ், இன்று மலையாளம் என அழைக்கப்படும் புதிய மொழியாக மாறிவிட்டது.
# மணிப்பிரவாள நடை

## மணிப்பிரவாள நடையின் பாங்கு

திருவாய்மொழி இரண்டாம்-பத்து எட்டாம்-திருவாய்மொழி பத்தாம் பாடலையும் அதற்கு ஈடு முப்பத்தாறாயிரப் படி தந்துள்ள மணிப்பிரவாள நடை உரையையும் இங்குக் காணலாம்.  
பத்தாம் பாட்டு – ‘இவர்களை விடீர், நாம் முந்துமுன்னம் இவர்களைப் போலே யாகாதே அவனை அனுபவிக்கப் பெற்றோமிறே’ என்று ஸ்வலாபாநுஸந் தாகத்தாலே ஹ்ருஷ்டராகிறார்.
<poem>
சீர்மைகொள் வீடு சுவர்க்கம் நரகீறா
ஈர்மைகொள் தேவர் நடுவாமற் றெப்பொருட்கும்
வேர்முதலாய் வித்தாய்ப் பரந்து தனி நின்ற
கார்முகில்போல் வண்ணன்என் கண்ணனைநான் கண்டேனே.
</poem>  
[சீர்மைகொள் இத்யாதி] ஸர்வப்ரகாரத்தாலும் நன்றான பரமபதம், பரிமிதஸுகமான ஸவர்க்கம், நிஷ்க்ருஷ்டதுர்க்கமேயான நரகம், இவை முடிவாக, ஈரப்பாடுடையரான தேவர்கள் நடுவாக, மற்றுமுண்டான திர்யகாதிகளுக்கும், [வேர்முதலாய் வித்தாய்] த்ரிவிதகாரணமும் தானேயாய், [பரந்து] "தத்ஸ்ருஷ்ட்வா ததேவாநுப்ராவிசத் ததநுப்ரவிச்ய ஸச்சத்யச்சாபவத்" என்கிறபடியே முந்துற இவற்றையுடைய உண்டாக்கி, பின்னை இவற்றையுடைய வஸ்துத்வநாம பாக்த்துவங்களுக்காக அநுப்ரவேசித்து, இப்படி ஜகதாரகராய்நின்று, [தனிநின்ற இத்யாதி] இப்படி ஜகச்சரீரனாய் நின்றவளவேயன்றிக்கே, தன்னுடைய வ்யாவ்ருத்தி தோன்றும்படி ஸ்ரீ வைகுண்டத்திலே வர்ஷுகவலாஹகம் போலே யிருக்கிற அழகிய திருமேனியை யுடையனாயிருந்தவைத்து க்ருஷ்ணனாய் வந்து அவதரித்து எனக்குக் கையாளனானவனை நான் முந்துற முன்னம் கண்டநுமவிக்கப் பெற்றே னென்கிறார்,  
;இதில்
:கையாளன் ஆனவன் = கையாள், எடுபிடி-வேலையாள்,
:அன்றிக்கே = அல்லாமலும்
போன்ற தமிழ் வழக்கையும் காணமுடிகிறது.  
**மணிப்பிரவாள நடை**
தமிழில் வடமொழிச் சொற்களைப் பயன்படுத்திப் பேசுவதோ அல்லது எழுதுவதோ மணிப்பிரவாள நடை எனப்படும். எடுத்துக்காட்டாக தமிழில் உள்ள வார்த்தையான பல்கலைக்கழகம் என்பதை வலிந்து வடமொழிச் சொற்களைப் பயன்படுத்தி சர்வகலாசாலை என மாற்றியமைக்கப்படுகிறது. சர்வகலாசாலை என்ற வார்த்தையில் சர்வம் என்ற வடமொழிச் சொல்லுக்கு அனைத்தும் என்றும் கலா என்ற வடமொழிச் சொல்லுக்கு கலை என்றும் பொருள்படுகிறது.
# மணிப்பிரவாள நடை

## பாடல் சொல்லும் பொருள்

வீடு என்னும் சீர்மை, சுவர்க்கம் (இன்ப உலகம்), நரகம் (துன்ப உலகம்), தேவர் உலகம் (அன்பு கொண்டோர் உலகம்), மற்றுமுள்ள எல்லாப் பொருள்கள் ஆகிய அனைத்துக்கும் வேராகவும், முதலாகவும், வித்தாகவும், பரந்து நிற்பவன் என் கண்ணன். அவனை நான் கண்டேன் – என்கிறார், ஆழ்வார்.
# மணிப்பிரவாள நடை

## எடுத்துக்காட்டு

அக்காலத்திய மணிப்பிரவாள நடைக்கு எடுத்துக்காட்டாக "உபதேசரத்னமாலை" என்னும் நூலிலிருந்து ஒர் பகுதியைக் கீழே காணலாம்.  
:*மணவாளமாமுனிகள் தமக்காசார்யரான பிள்ளையுடைய ப்ரசாதத்தாலே, க்ரமாசுதமாய் வந்த அர்த்த விசேஷங்களைப் பின்பற்றாருமறிந்து உஜ்ஜீலிக்கும் படி, ப்ரபந்தரூபேன உபதேசித்து ப்ரகாசிப்பிக்கிறோமென்று ச்ரோத்ரு புத்தி ஸமாதாநார்த்தமாக ப்ரதிஞ்ஞை பண்ணி யருளுகிறார்.*  
வடமொழி ஒலிகளை குறிக்க கிரந்த எழுத்துக்கள் பயன்படுத்தப்பட்டன. தமிழ் மணிப்பிரவாள நடையில் தமிழ் எழுத்துக்களும், கிரந்த எழுத்துக்களும் கலந்து எழுத்தப்பட்டன. கீழே மேற்கூறிய பகுதி எவ்வாறு கிரந்தம் கலந்து எழுதப்பட்டது என்பதை காணலாம்.
# மணிப்பிரவாள நடை

## மணிப்பிரவாளமும் மலையாளத் தோற்றமும்

கி.பி 9 ஆம் நூற்றாண்டுக்கு முன் தமிழ் மொழியின் ஒரு பகுதியாகவே மலையாளம் இருந்தது. இதன் பின்னர் தென்னாட்டில் மணிப்பிரவாளம் பெருக்கெடுத்தபோது சேர நாட்டுத் தமிழ் மாற்றம் பெறத் தொடங்கியது. *பாட்டு* என்னும் உள்ளூர் இலக்கிய வழக்கு ஒரு பிரிவினரிடையே பயின்று வந்தபோதிலும், சமூகத்தின் உயர் மட்டத்தினர் நடுவில் *மணிப்பிரவாள நடை* பரவலாகக் கைக்கொள்ளப்பட்டது. சிறப்பாக நம்பூதிரி சமூகத்தினர் மணிப்பிரவாளத்தை வளர்ப்பதில் முன்னணியில் இருந்தனர். கேரளத்தில், 14 ஆம் நூற்றாண்டில் எழுதப்பட்டதாகக் கருதப்படும் லீலாதிலகம் என்னும் இலக்கண நூல், *பாட்டு* மரபுக்கும், மணிப்பிரவாளத்துக்கும் இடையிலுள்ள தொடர்புகளை வரையறுப்பதுடன், இசைவாகக் கலக்கக்கூடிய உள்ளூர், வடமொழிச் சொல் வகைகள் பற்றியும் எடுத்துரைக்கிறது. மணிப்பிரவாளப் பாடல்களில் வடமொழிஇலக்கணமே பின்பற்றப்படவேண்டும் என்றும் இந்நூல் கூறுகிறது. இது, எவ்வாறு சேரநாட்டுத் தமிழில் மணிப்பிரவாளம் மூலம் வடமொழி படிப்படியாக ஆதிக்கம் செலுத்தியது என்பதை விளக்குகிறது. கேரளத்தில் இந்த மணிப்பிரவாள நடையில் எழுதி, இன்று கிடைக்கின்ற மிகப் பழைய நூல் *வைசிக தந்திரம்* என்பதாகும்.
# பெரியநாகபூண்டி

**பெரியநாகபூண்டி** என்பது திருவள்ளூர் மாவட்டம் பள்ளிப்பட்டு வட்டத்தில் அமைந்திருக்கும் ஒரு சிற்றூர் ஆகும்.
# பெரியநாகபூண்டி

## சமயம்

இங்கு நாகவள்ளி உடனுறை நாகேசுவர சுவாமி கோயில் உள்ளது. இங்கு கிறித்தவ தென்னிந்திய திருச்சபையும் உள்ளது. இங்கு இந்து சமயத்தினரும் கிறித்தவ சமயத்தினரும் பெரும்பான்மையாக வாழ்கின்றனர்.
# பெரியநாகபூண்டி

## வசதிகள்

இங்கு அரசினர் உயர்நிலைப்பள்ளி ஒன்றும் உள்ளது. இப்பள்ளியில் ஏறத்தாழ 500 மாணவர்கள் பயின்று வருகின்றனர். இங்கு மக்கள் பயனடையும் வகையில் இரண்டு அரசு நூலகங்களும் அமைந்துள்ளன. இவ்வூரில் இரண்டு சிறு குளங்களும் மிகப்பெரிய ஒரு ஏரியும் உள்ளன.
# பெரியநாகபூண்டி

## தொழில்

இங்குள்ள பெரும்பாலான மக்கள் வேளாண்மையை நம்பி வாழ்கின்றனர். அருகிலுள்ள ஒருசில விளைநிலங்களில் ஏரி நீர்ப் பாசனத்தை பயன்படுத்துகின்றனர். இங்கு விளையும் பயிர்கள் நெல், கரும்பு, கேழ்வரகு, சோளம், வேர்க்கடலை மற்றும் மா போன்ற பயிர்களையும் கூலிவேலையையும் நம்பி வேலை செய்கின்றனர்.
# சமதொடுகோட்டு அச்சு

அமையும் வெட்டுக்கோடாகும்.]]
ஒரு புள்ளியிலிருந்து இரு வட்டங்களுக்கு வரைப்படும் தொடுகோடுகள் சமநீளமுள்ளவையாக இருக்குமாறு இயங்கும் புள்ளியின் இயங்குவரை ஒரு நேர்கோடாக அமையும். இக்கோடு அவ்விருவட்டங்களின் **சமதொடுகோட்டு அச்சு** (*radical axis*) என அழைக்கப்படுகிறது. சமதொடுகோட்டு அச்சின் மீதமையும் எந்தவொரு புள்ளி **P** -ஐயும் மையமாகக் கொண்டு வரையப்படும் வட்டம் எடுத்துக்கொள்ளப்பட்ட இரு வட்டங்களையும் செங்குத்தாக வெட்டும். சமதொடுகோட்டு அச்சின் மீதமையும் ஒவ்வொரு புள்ளிக்கும் இவ்வாறு அமையும் வட்டம் தனித்ததொன்றாகும். மறுதலையாக, இருவட்டங்களுக்கும் செங்குத்து வட்டமாக அமையும் வட்டத்தின் மையம் அவ்விருவட்டங்களின் சமதொடுகோட்டு அச்சின் மீதமையும். சமதொடுகோட்டு அச்சின் மீதுள்ள புள்ளியிலிருந்து இரு வட்டங்களுக்கும் வரையப்படும் தொடுகோடுகள் சமநீளமுடையவை என்பதால், சமதொடுகோட்டு அச்சின் மீதமையும் ஒவ்வொரு புள்ளியின் படியும் அவ்விரு வட்டங்களைப் பொறுத்து சமம் எனலாம்.  
:<math>
R^{2} = d_{1}^{2} - r_{1}^{2} = d_{2}^{2} - r_{2}^{2}
</math>  
இங்கு,
:*r*<sub>1</sub>, *r*<sub>2</sub> -வட்டங்களின் ஆரங்கள்;
:*d*<sub>1</sub>, *d*<sub>2</sub> -புள்ளி **P** -க்கும் வட்டங்களின் மையங்களுக்கும் இடைப்பட்ட தொலைவு;
:*R* -**P** ஐ மையமாகக் கொண்ட செங்குத்து வட்டத்தின் ஆரம்.  
சமதொடுகோட்டு அச்சு எப்பொழுதும் ஒரு நேர்கோடாகவும் எடுத்துக்கொள்ளப்பட்ட வட்டங்களின் மையங்களை இணைக்கும் கோட்டிற்கு செங்குத்தாகவும் அமையும். வெட்டிக்கொள்ளாத வட்டங்களின் சமதொடுகோட்டு அச்சானது, இரண்டில் பெரியதாகவுள்ள வட்டத்திற்கு அருகில் இருக்கும். இரண்டு வட்டங்களும் வெட்டும் வட்டங்கள் எனில் சமதொடுகோட்டு அச்சு அவை வெட்டும் புள்ளிகளின் வழியே செல்லும். இரண்டு வட்டங்களும் தொடுவட்டங்கள் எனில் சமதொடுகோட்டு அச்சு அவ்வட்டங்களுக்குப் பொதுத் தொடுகோடாக இருக்கும். ஒரே கோட்டின் மீதமைந்த மையங்களையும், ஒரே கோட்டை சமதொடுகோட்டு அச்சாகவும் கொண்ட வட்டங்கள் அனைத்தும் பொதுஅச்சு வட்டங்களின் கற்றை எனப்படும்.
# சமதொடுகோட்டு அச்சு

## சமதொடுகோட்டச்சுச் சந்தி

எந்த இரண்டும் பொதுமைய வட்டங்களாக இல்லாத மூன்று வட்டங்கள் **A**, **B** , **C** .  
இம்மூன்று வட்டங்களில் இரண்டிரண்டாக வட்டங்களை எடுத்துக்கொண்டு அவற்றின் சமதொடுகோட்டு அச்சுகள் காண, அம்மூன்று அச்சுகளும் ஒரே புள்ளியில் சந்திக்கலாம் அல்லது இணையாகவும் இருக்கலாம். அவை மூன்றும் சந்திக்குமானால் சந்திக்கும் புள்ளியானது மூன்று வட்டங்களின் சமதொடுகோட்டச்சுச் சந்தி எனப்படும். மூன்று சமதொடுகோட்டு அச்சுகளும் இணையாக இருந்தால் அவை முடிவிலியில் சந்திக்கும்.  
இம்மூன்று வட்டங்களின் சமதொடுகோட்டு அச்சுகளும் ஒரு புள்ளியில் சந்திக்கும் என்பதை எளிதாக விளக்கலாம்:  
மூன்று வட்டங்களில் இரண்டிரண்டாக எடுத்துக் கொண்டு சமதொடுகோட்டு அச்சுகளைக் காண, ஒவ்வொரு சோடி வட்டத்தின் சமதொடுகோட்டு அச்சிலிருந்தும் அவ்வட்டங்களுக்கு வரையப்படும் தொடுகோடுகள் சமநீளமுள்ளவையாக இருக்கும். எனவே கடப்பு உறவின் படி (transitive relation), மூன்றுவட்டங்களுக்கும் வரையப்படும் தொடுகோடுகள் மூன்றும் சமநீளமுள்ளவையாக உள்ளவாறு, மூன்று சமதொடுகோட்டு அச்சுகளுக்கும் பொதுவான ஒரு புள்ளி இருக்கும். இப்பொதுப் புள்ளியே சமதொடுகோட்டச்சுச் சந்தியாகும்.  
சமதொடுகோட்டச்சுச் சந்தியை மையமாகவும், சமதொடுகோட்டு நீளத்தை ஆரமாகவும் கொண்டு வரையப்படும் வட்டமானது எடுத்துக்கொள்ளப்பட்ட மூன்று வட்டங்களுக்கும் செங்குத்து வட்டமாக இருக்கும். அவ்வாறு அமையக்கூடிய வட்டம் தனித்ததொன்றாகும். மேலும் அது தரப்பட்ட மூன்று வட்டங்களின் சமதொடுகோட்டு வட்டம் என்றழைக்கப்படும்.
# சமதொடுகோட்டு அச்சு

## வரைதல்

- எடுத்துக்கொள்ளப்பட்ட இரு வட்டங்களின் மையங்களை (**B** , **V**) இணைக்கும் கோட்டிற்கு (நீலம்), சமதொடுகோட்டு அச்சு (சிவப்பு) செங்குத்தாக இருக்கும். இவ்விரண்டு கோடுகளும் சந்திக்கும் புள்ளி **K**.
- **K** இலிருந்து **B** , **V** -க்குள்ள தொலைவு *x*<sub>1</sub> , *x*<sub>2</sub>.
- **B** , **V** -க்கு இடையேயுள்ள தொலைவு *x*<sub>1</sub>+*x*<sub>2</sub> = *D*.
- சமதொடுகோட்டு அச்சின் மீதமையும் ஒரு புள்ளி **J** -க்கும் **B** , **V** -க்கும் இடையேயுள்ள தொலைவுகள் முறையே *d*<sub>1</sub>, *d*<sub>2</sub>.
- இரு வட்டங்களின் ஆரங்கள், *r*<sub>1</sub>, *r*<sub>2</sub>
- **J** , **K** -க்கும் இடையேயுள்ள தொலைவு *L*.  
**J** , சமதொடுகோட்டு அச்சின் மீதுள்ளதால் இரு வட்டங்களைப் பொறுத்த அதன் படிகள் சமமாகும்:  
:<math>d_{1}^{2} - r_{1}^{2} = d_{2}^{2} - r_{2}^{2} </math>  
பித்தாகரசு தேற்றப்படி,  
:<math>d_{1}^{2} =L^{2} + x_{1}^{2}</math>
:<math>d_{2}^{2} =L^{2} + x_{2}^{2}</math>  
*d*<sub>1</sub>, *d*<sub>2</sub> மதிப்புகளைப் பிரதியிட,  
:<math>\Rightarrow
L^{2} + x_{1}^{2} - r_{1}^{2} = L^{2} + x_{2}^{2} - r_{2}^{2}</math>
:<math>\Rightarrow
x_{1}^{2} - x_{2}^{2} = r_{1}^{2} - r_{2}^{2}</math>  
இருபுறமும் *D*&nbsp;=&nbsp;*x*<sub>1</sub>+*x*<sub>2</sub> ஆல் வகுக்க,  
:<math>\Rightarrow
x_{1} - x_{2} = \frac{r_{1}^{2} - r_{2}^{2}}{D} </math>  
இதனுடன் <math> x_{1}+x_{2} = D </math>சமன்பாட்டைக் கூட்ட,  
:<math>\Rightarrow
2x_{1} = D + \frac{r_{1}^{2} - r_{2}^{2}}{D}</math> மதிப்பும், கழிக்க,  
:<math>\Rightarrow
2x_{2} = D - \frac{r_{1}^{2} - r_{2}^{2}}{D}</math> மதிப்பும் கிடைக்கிறது.  
*x*<sub>1</sub> அல்லது *x*<sub>2</sub> இன் மதிப்பைக் கொண்டு வட்டங்களின் மையங்களை இணைக்கும் கோட்டுத்துண்டின் மீது புள்ளி **K** ஐக் குறித்துக் கொண்டு அதன் வழியே மையங்களை இணைக்கும் கோட்டுத்துண்டிற்கு செங்குத்து வரைய அச்செங்குத்துக் கோடு எடுத்துக்கொண்ட இரு வட்டங்களின் சமதொடுகோட்டு அச்சாகும்.
# சமதொடுகோட்டு அச்சு

## முந்நேரியல் ஆயதொலைவுகளில் சமதொடுகோட்டச்சுச் சந்தி

வட்டங்கள் முந்நேரியல் ஆயதொலைவுகளில் தரப்பட்டிருந்தால் சமதொடுகோட்டச்சுச் சந்தி அணிக்கோவை வடிவில் தரப்படுகிறது.  
*X* = *x*&nbsp;:&nbsp;*y*&nbsp;:&nbsp;*z* என்பது முக்கோணம் *ABC* இன் தளத்திலமையும் ஏதேனும் ஒரு புள்ளி. முக்கோணத்தின் பக்க நீளங்கள், *a* = |*BC*|, *b* = |*CA*|, *c* = |*AB*|.  
வட்டங்கள் பின்வருமாறு தரப்படுகின்றன:  
:(*dx + ey + fz*)(*ax + by + cz*) + *g*(*ayz + bzx + cxy*) = 0  
:(*hx + iy + jz*)(*ax + by + cz*) + *k*(*ayz + bzx + cxy*) = 0  
:(*lx + my + nz*)(*ax + by + cz*) + *p*(*ayz + bzx + cxy*) = 0  
இப்பொழுது சமதொடுகோட்டச்சுச் சந்தி அணிக்கோவையாக:
:<math> \det \begin{bmatrix}g&k&p\\
e&i&m\\f&j&n\end{bmatrix} : \det \begin{bmatrix}g&k&p\\
f&j&n\\d&h&l\end{bmatrix} : \det \begin{bmatrix}g&k&p\\
d&h&l\\e&i&m\end{bmatrix}.</math>
# என். ஆர். இராசவரோதயம்

**நவரத்தினசிங்கம் இரத்தினவரோதயம் இராசவரோதயம்** (*Navaratnasingam Ratnavarothiam Rajavarothiam*, அக்டோபர் 8, 1908 - ஆகத்து 27, 1963) இலங்கைத் தமிழ் அரசியல்வாதியும் நாடாளுமன்ற உறுப்பினரும் ஆவார்.
# என். ஆர். இராசவரோதயம்

## ஆரம்ப வாழ்க்கை

இராசவரோதயம் கிழக்கிலங்கையில் திருகோணமலையில் நவரத்தினசிங்கம் என்பவருக்குப் பிறந்தவர். ஆரம்பக் கல்வியை திருகோணமலை புனித யோசேப்பு கல்லூரியிலும், பின்னர் கொழும்பு ஆனந்தா கல்லூரியிலும் கற்றார். கொழும்புப் பல்கலைக்கழகத்தில் படித்துப் பட்டம் பெற்றார்.
# என். ஆர். இராசவரோதயம்

## அரசியலில்

இராசவரோதயம் இலங்கைத் தமிழரசுக் கட்சியில் இணைந்து அதன் தீவிர உறுப்பினரானார். கட்சியின் உப-தலைவராக இருந்தவர். 1952 நாடாளுமன்றத் தேர்தலில் தமிழரசுக் கட்சியின் வேட்பாளராக திருகோணமலை தேர்தல் தொகுதியில் தமிழ்க் காங்கிரசு வேட்பாளர் எஸ். சிவபாலனுடன் போட்டியிட்டு வெற்றி பெற்று இரண்டாவது நாடாளுமன்றத்திற்குத் தெரிவானார்.. இத்தேர்தலில் தமிழரசுக் கட்சியில் போட்டியிட்டு வெற்றி பெற்றவர்கள் இருவர் மட்டுமே. இவர் 1956, மார்ச் 1960, சூலை 1960 நாடாளுமன்றத் தேர்தல்களிலும் போட்டியிட்டு வெற்றி பெற்றார்.
# இந்திய மேலாண்மை கழகம், ராஞ்சி

**இந்திய மேலாண்மை கழகம் ராஞ்சி** (*Indian Institute of Management ranchi*, *ஐஐஎம் ராஞ்சி*) இந்தியாவின் ஜார்க்கண்ட் மாநிலம் ராஞ்சியில் உள்ள ஒரு வணிகப் பள்ளி. இதை இந்திய அரசு 2010 ஆம் ஆண்டு நிறுவியது. மேலும் இது எட்டாவதாக நிறுவப்பட்ட இந்திய மேலாண்மை கழகம் (ஐஐஎம்) ஆகும்.
# செலீனியம்

**செலீனியம்** (ஆங்கிலம்: Selenium (IPA: ) ஒரு வேதியியல் தனிமம். இதன் அணுவெண் 34; இதன் வேதியியல் குறியீடு **Se**. இது ஒரு மாழியிலி வகையைச் சேர்ந்த தனிமம். இதம் வேதியியல் பண்புகள் கந்தகம், டெலூரியம் ஆகியவற்றுடன் தொடர்புடையது. செலினியம் பிற உலோகங்களின் கந்தகக் கனிமங்களோடு சேர்ந்து காணப்படுகின்றது. வெள்ளி,செம்பு,ஈயம் போன்ற உலோகங்களோடு இணைந்து கிடைக்கின்றது. பூமியின் மேலோட்டுப் பகுதியில் 1 கிராம் பொருளில் செலினியம் 0.004-0.9 மைக்ரோகிராம் என்ற அளவில் கிடைக்கின்றது. செலினியம் தாவரங்கள், விலங்குகள், நீர்நிலைகளில் கூடக் கிடைக்கின்றது.விலங்குகளில் 20 மைக்ரோ கிராம்/கிராம்,தாவங்களில் 0.02-4.00 மைக்ரோகிராம்/கிராம் நிலக்கரியில் 0.1-4 மைக்ரோகிராம்/கிராம் கடல் நீரில் சராசரியாக 0.09 மைக்ரோ கிராம்/லிட்டர் என்ற அளவிலும் கிடைக்கின்றது. செலினியம் படிக உருவ மற்றதாகவோ, படிகமாகவோ பெறமுடியும். படிக உருவற்ற செலினியம் பொடியாக இருக்கும் போது சிவப்பாகவும், கண்ணாடி உலோக (metalic glass) நிலையில் கருப்பாகவும் இருக்கின்றது. ஆறுமுகிப் படிக செலினியம் சாம்பல் நிறத்தில் நிலையாக இருக்கின்றது ஒற்றைச் சாய்வு (Monoclinic) நிலைப்படிகம் செஞ்சிவப்பு நிறத்தில் இருக்கின்றது.
# செலீனியம்

## செலினியம் கண்டுபிடிப்பு

1817 ல் ஸ்வீடன் நாட்டு வேதியியலாரான பெர்சியஸ் மற்றும் கான், ஒரு முறை ஒரு கந்தக அமில ஆலையைச் சோதனையிட்டுக் கொண்டிருந்தபோது, செம்பழுப்பு நிறத்தில் ஒரு வீழ்படிவு இருப்பதைக் கண்டனர். ஊது குழாய் சுவாலையால் சூடூட்ட அந்த வீழ்படிவு முள்ளங்கி வாசனையைப் பரப்பி பொலிவுடன் ஒரு உலோக வண்டலை உண்டாக்கியது. இதற்கு டெல்லூரியம் காரணமாக இருக்கலாம் என முதலில் நம்பினார். ஏனெனில் டெல்லூரியமும் ஏறக்குறைய இது போன்ற வாசனையை ஏற்படுத்தக் கூடியது. கந்த அமில ஆலையின் கழிவுகளை முழுமையாக ஆராய்ந்து இறுதியில் டெல்லூரியத்தை ஒத்த ஒரு புதிய தனிமத்தைக் கண்டுபிடித்தனர். அதுவே செலினியம் எனப்பட்டது.  
செலினஸ் என்றால் கிரேக்க மொழியில் சந்திரன் என்று பொருள். டெல்லூரியம் என்ற பெயர் பூமி என்ற பொருள்படும் டெல்லஸ் என்ற கிரேக்கச் சொல்லிலிருந்து பிறந்தது. செலினியத்தின் வேதிப் பண்புகள் டெல்லூரியத்தைப் போலிருந்ததால் அதற்குச் சந்திரன் என்ற பொருள் தரும் கிரேக்கச் சொல்லைத் தேர்வு செய்தனர்.
# செலீனியம்

## பண்புகள்

Se என்ற வேதிக் குறியீட்டுட ன் கூடிய செலினியத்தின் அணுவெண் 34,அணு நிறை 78.96 அடர்த்தி 4810 கிகி /கமீ .இதன் உருகு நிலையும்,கொதி நிலையும் முறையே 493.2 K ,961.2 K ஆகும்.  
செலினியம் ஓரளவு நச்சுத் தன்மை கொண்டது .இதன் நச்சுத் தன்மை ஆர்செனிக்கை விடக் குறைவு. இந்த உலோக நச்சுக்கள் வரம்பு மீறும்போது புற்று நோயைத் தூண்டவல்ல காரணிகளாக உள்ளன.இதயத்தைச் செயலிழக்கச் செய்யவும் செய்கின்றது. நிலக்கரியில் செலினியம் கந்தகத்துடன் சேர்ந்துள்ளது. நிலக்கரியை எரிப்பதினால் செலினியம் ஆக்சைடு வளிமண்டலத்தில் சேர்ந்து இறுதியாக நிலத்தில் வீழ்படிகின்றது இது செலினிய மாசுக்குக் காரணமாகின்றது. உருகு நிலைக்குக் கீழ் செலினியம் ஒரு நேர் வகை (P-type) குறைக்கடத்தியாக உள்ளது. ஒளி உமிழ் டையோடுகளில் இது பெரும்பங்கு ஏற்றுள்ளது.
# செலீனியம்

## பயன்கள்

செலினியத்தின் முக்கியமான பயன்களுள் ஒன்று செலினிய மின் கலமாகும். இது ஒளி மின் கடத்தல் (Photo conductive effect) விளைவு அல்லது ஒளி மின்னழுத்த விளைவு (Photo voltaic effect) காரணமாக இரு வகைப்படும். ஒளி ஒரு குறைக்கடத்தியில் விழும் போது தன்னிச்சை மின் பொதிமங்களின் கூடுதல் எண்ணிக்கையின் விளைவாக அதன் மின்கடத்தும் திறனை அதிகரிக்கும். இது ஒளி மின்கடத்தல் விளைவாகும். இந்த மின்கலத்தில் செலினியம் சல்பைடு, காட்மியம் சல்பைடு போன்ற ஒளி உணர்வு மிக்க பொருட்கள் பயன்தருகின்றன. இவை கதிர் வீச்சுக்களை அறியும் ஆயகருவிகளிலும், தெரு விளக்குக்கான மின் சாவிகளாகவும் பயன்படுகின்றன. செலினியத்தாலான ஒளி மின் கடத்தி மின்கலத்தில் ஒரு புற மின்னியக்கு விசை செயல்படுத்தப்படுகின்றது. செலினியத்தின் மின்தடை விழும் கதிர்வீச்சின் செறிவுக்கு ஏற்ப மாறுவதால் சுற்றிலுள்ள மின்னோட்டத்தின் அளவு விழும்கதிர்வீச்சின் செறிவை அளவிடும் இயற்பியல் கூறாகின்றது. திரைப் படத் துறையில் இது ஒளிமானியாகவும் பயன்படுகின்றது.  
ஒளி மின்னழுத்த விளைவில் ஒளி விழும் போது நேர் வகை மற்றும் எதிர் வகைப் பொருட்களின் இடைத்தளத்தில் ஒரு மின்னழுத்தம் தோன்றுகின்றது.இது அவ்வகை மின்கலத்தில் பயன்படுத்திக் கொள்ளப் படுகின்றது. சூரிய மின்கலங்கள் இத்தகையதே.செலினியத்தின் மற்றொரு பயன்பாடு செலினியம் மின் வகைத் திருத்திகளாகும்.(Rectifiers).  
நகல் எடுக்கும் (ஜெராக்ஸ்) முறையிலும் ,கண்ணாடிகளில் நிறம் நீக்கவும், அதற்கு மாணிக்கக் கற்கள் போல சிவப்பு நிறமூட்டவும் ஒளிப்படப் பதிவு முறையில் பயன்படும் ஒரு பொடியில் சேர்மானமாகவும், எவர் சில்வர் உற்பத்தி முறையில் ஒரு சேர்க்கைப் பொருளாகவும் பயன்படுகின்றது.  
மண்ணில் செலினியத்தின் சார்புச் செழிப்பு அம்மண்ணின் கார-அமிலத் தன்மையை வரையறுக்கும் PH மதிப்பைப் பொறுத்திருக்கின்றது. செலினேட் சேர்மங்கள் நீண்ட நெடுக்கைக்கு உட்பட்ட PH மதிப்புடைய நிலத்திலும், செலினைட் குறைந்த PH மதிப்புடைய நிலத்திலும் செழிப்புற்றுள்ளன. செலினைட்டுகள் பொதுவாக நிலத்தால் எளிதாக உட்கிரகித்துக் கொள்ளப்படுகின்றன. செலினேட்டுக்கள் அப்படி உட்கிரகித்துக் கொள்ளப்படுவதில்லை. பயிரினங்களில் சில வகையான செலினியச் சேர்மங்கள் எளிதில் ஆவியாகக் கூடிய கரிமச் சேர்மங்களாக மாறிக் கொள்கின்றன. கோதுமை, அரிசி, கரும்பு, முள்ளங்கி, காரட், டர்னிப், பட்டாணி, உருளை மற்றும் தக்காளி போன்ற பொருட்களில் செலினியம் சிறிதளவு அடங்கியுள்ளது. வெள்ளைப் பூண்டில் 30 மிகி /கிலோ என்ற அளவில் செலினியம் உள்ளது. செலினியம் மிகச் சிறிய சிறிய அளவில் நமக்குத் தேவைப்படுகின்றது. தேவைப்படும் அளவை விடச் சற்றே கூடுதலெனினும் அது உயிருக்கே உலைவைத்துவிடும்.
# திசமகாராமை தமிழ் பிராமிச் சாசனம்

**திசமகாராமை தமிழ் பிராமிச் சாசனம்** என்பது *கறுப்பு, சிவப்பு மட்பாண்ட* தட்டையான தட்டங்களில் தமிழ் பிராமியில் பொறிக்கப்பட்ட இலங்கை திசமகாராமையில் அகழ்வில் கண்டுபிடிக்கப்பட்ட மட்பாண்டத்தைக் குறிக்கின்றது. இது சுமார் கி.மு 200 ஆண்டு காலத்திற்குரியது என அகழ்வினை மேற்கொண்ட செருமனிய அறிவியலாளர் குறிப்பிடுகின்றார். இச்சாசனம் பிராமி மற்றும் பெருங்கற்கால கிறுக்கல் குறியீடுகள் கலந்து காணப்படுகின்றது. தமிழ்நெட் அச்சாசனம் தவறவிடப்பட்டது அல்லது இழந்து போனது என அறிக்கையிட்டது. டெய்லி மிரர் உள்ளூர் தொல்பொருளாளர்கள் ஆய்விற்காக அதனைக் காணவில்லை எனக் குறிப்பிட்டது.
# பதினோராடல்

**பதினோராடல்** என்பது தமிழ் கடவுள்கள் ஆடிய பதினொன்று வகையான நடனங்களைக் குறிப்பதாகும். தெய்வம் பல்வேறு உருவம் கொண்டு ஆடியதாகச் சில கதைத்திற ஆட்டங்கள் குறிப்பிடப்படுகின்றன. சிலப்பதிகாரம் மாதவி இப்பதினோரு வகையான ஆட்டங்களில் சிறந்து விளங்கியதாகக் கூறுகிறது.
# பதினோராடல்

## தொகுப்புப் பட்டியல்

| ஆடல் | தெய்வம் | இக்காலத்தில் ஆடப்படும் பாங்கு |  |
| --- | --- | --- | --- |
| கொடுகொட்டி | சிவன் | பறை முழக்கத்துடன் பல்வேறு உருவில் தோன்றி ஆடுதல் |  |
| பாண்டரங்கம் | சிவன் | (முப்புரம் எரித்த) சாம்பலைப் பூசிக்கொண்டு ஆடுதல் |  |
| பாவைக்கூத்து | திருமகள் | இக்காலப் பொம்மலாட்டம் |  |
| குடக்கூத்து | திருமால் | குடத்தை இடுப்பில் ஒன்றும் தலையில் ஒன்றும் வைத்துக்கொண்டு ஆடும் கரகாட்டம் |  |
| மல்லாடல் | திருமால் | மற்போர் |  |
| ஆனந்த தாண்டவம் (அல்லியம் (மதம்)) | கண்ணன் | அல்லிக்கொடி போல் அசைந்தாடும் பரதநாட்டியம் |  |
| குடைக்கூத்து | முருகன் | காவடி |  |
| துடியாடல் | முருகன் | உடுக்கை |  |
| கடையம் (ஆடல்) | இந்திராணி (அயிராவத யாணை தெய்வாணை) | உழத்தியர் ஆட்டம் |  |
| மரக்காலாட்டம் | துர்க்கை | பொய்க்கால் குதிரை ஆட்டம் போல, ஆனால், குதிரை இல்லாமல் ஆடல் |  |
| பேடிக்கூத்து | காமன் | காமன்-ரதி காமாண்டி ஆட்டம் | } |
# பதினோராடல்

## மேலும் பார்க்க

- தமிழர் விளையாட்டுகள் (அண்மைய காலம்)
- மக்கள் ஆடல்கள்
- கூத்து
# தேவதாசி முறை

இரு தேவதாசிகள். 1920களில் எடுக்கப்பட்ட ஒளிப்படம்.]]
**தேவதாசி** என்பவர்கள் பெரும் கோயில்களில் திருப்பணிக்காகவும் சேவைக்காகவும் சிறுவயதில் நேர்ந்து விடப்பட்ட பெண்கள் ஆவர். இவர்கள் இறைவனுக்கு சேவை செய்யப் பிறந்தவர்கள் என்று கடவுளுக்கு திருமணம் செய்விக்கப்பட்டனர். இவர்கள் கடவுளை திருமணம் செய்தவர்களாதலால் நித்தியசுமங்கலியாக கருதப்பட்டனர். இவர்கள் கோயில் பணியாளர்களாக இருந்தனர். இந்த பெண்கள் ஆடல், பாடல் கலைகளில் நல்ல தேர்ச்சி பெற்று இருந்தனர். பெரும்பாலான தேவதாசிகள் *சதிர் கச்சேரி* என்னும் நடனக் கலைஞர்களாகவே இருந்தனர். இசை, நடனம் போன்றவற்றில் திறமை அற்றவர்கள், ஆர்வம் இல்லாதவர்கள் கோயிலை தூய்மை செய்தல், நீர் இறைத்தல், பூ கட்டுதல், மடப்பள்ளிக்கு உதவுதல் போன்ற பணிகளில் ஈடுபட்டனர். இந்தியா முழுவதும் கோயில்களில் இருந்த இந்தப் பெண்கள் *தேவதாசி, மாதங்கி, நாயகி, மாத்தம்மா, பசவி, சூலி மகே, ஜோகினி, ஆடல் கணிகை, ருத்ர கணிகை, தளிச்சேரி பெண்டிர்* என பல பெயர்களால் அழைக்கப்பட்டனர். ஒரு காலத்தில் மதிப்பு மிக்கவர்களாக இவர்கள் இருந்தனர்.
# தேவதாசி முறை

## பெயர்க் காரணம்

இச்சொல் தேவன் (இறைவன்) + தாசி (அடிமை) = இறைவனின் அடிமை என்ற பொருள்படும்.
# தேவதாசி முறை

## வரலாறு

தேவதாசி என்ற சொல் முதலில் கருநாடகத்தில் உள்ள அலனஹள்ளியில் உள்ள கல்வெட்டு (கி.பி.1113) ஒன்றில் காணப்படுகிறது.
# தேவதாசி முறை

## வரலாறு

### தேவரடியார் முறை

தஞ்சை பெரிய கோயிலைக் கட்டியபோது கோயிலுக்கு 400 தளிச்சேரி பெண்டிரை நியமித்து அவர்களுக்கு குடியிருப்புகளை இராஜராஜ சோழன் அமைத்தான் என்று கல்வெட்டுகள் குறிக்கின்றன. சோழர் காலத்தில் தளிச்சேரி பெண்டிர் சமூக மதிப்பு கொண்டவர்களாகவும், தான் விரும்பியவரை மணம் புரிந்து கொள்ள உரிமை கொண்டவர்களாக இருந்தனர். பல தளிச்சேரி பெண்டிர் கோயிலுக்கு தானங்களை அளித்தவர்களாக இருந்துள்ளனர். கி.பி.985 – 1070 காலத்தில் குடந்தை பகுதிகளில் 48% நிலப்பரிமாற்றம் பெண்களால் செய்யப்பட்டன. சோழர் கால கல்வெட்டுகளில் அதிக அளவில் நில தானங்களை அளித்த பெண்கள், 14-15 ஆம் நூற்றாண்டுகளில் இருவரோ மூவரோ மட்டுமே நிலக்கொடை அளித்துள்ளனர். இது கி.பி. 1070க்கு பிறகு தமிழகத்தில் பெண்கள் நிலை குறைந்ததை காட்டுகிறது.
# தேவதாசி முறை

## வரலாறு

### தேவதாசி முறை

14-15 ஆம் நூற்றாண்டுகளில் தமிழகத்தில் வந்த தேவதாசி காலக்கட்டங்களில் பெண்கள் குறைவாகவே நிலக்கொடை அளித்துள்ளனர். தேவதாசிகள் சமூகத்திலே நான்குவகைப் பிரிவுகள் இருந்தன. ஒன்று, தாங்களாகவே விரும்பி கோயிலுக்கு தங்களை அர்ப்பணித்துக் கொண்டவர்கள், இரண்டாவது பெற்றோரால் கோயிலுக்கு அர்ப்பணிக்கபட்டவர்கள், மூன்றாவது தீட்சைப் பெற்றவர்கள், நான்காவது கோயிலில் நடனம் ஆடும் அலங்காரதாசிகள். தமிழகத்தில் தமிழ் மன்னர்களின் ஆட்சி ஒழிந்தபிறகு தேவதாசி முறை சீரழிவுக்கு ஆளாகத் துவங்கியது. கோயில்கள் மன்னரின் நேரடிக் கட்டுப்பாட்டில் இருந்து ஒருகட்டத்தில் ஊர்த் தலைவர்களின் கட்டுப்பாட்டில் வந்தன. அதன் பிறகு தோவரடியார்கள் தங்கள் அன்றாட வாழ்கைக்கு ஊர்த் தலைவர்களை நம்பி வாழும் நிலைக்கு தள்ளப்பட்ட நிலையில் அவர்கள் பாலியல் சுரண்டலுக்கு உள்ளாக்கபட்டனர். தஞ்சையில் வாழ்ந்த முத்துப்பழனி எழுதிய *ராதா சாந்தவனம்* என்ற காதல் பிரபந்தமும், மூவலூர் இராமாமிர்தம் அம்மையார் எழுதிய *தாசிகள் மோசவலை அல்லது மதி பெற்ற மைனர்* புதினமும் தாசி மரபு குறித்து ஓரளவு உதவுகின்றன.
# தேவதாசி முறை

## தேவதாசி முறை ஒழிப்பு

நீதிக்கட்சியின் ஆட்சியில் பெரியாரின் ஆலோசனையின் பேரில் அப்போதைய சட்டமன்ற உறுப்பினராக இருந்த மருத்துவர் முத்துலட்சுமி, தேவதாசி தடுப்புச் சட்டத்தை முன்மொழிந்தார். அவரது சட்டமன்ற உரையில் தேவதாசி முறை ஒழிப்பு குறித்து பேசிய போது "தேவதாசிகள் புனிதமானவர்கள். அவர்கள் கடவுளுக்குச் சேவை செய்யப் பிறந்தவர்கள். அவர்கள் அடுத்த பிறப்பில் சொர்க்கத்தில் பிறப்பார்கள்" என்று சத்தியமூர்த்தி பேசினார். அதற்குப் பதிலளித்த முத்துலட்சுமி, “தேவதாசிகள் சொர்க்கத்திற்குச் செல்வதாக இருந்தால் இனிமேல் சத்தியமூர்த்தி அவர்கள் தங்களது வீட்டுப்பெண்களைத் தேவதாசிகள் ஆக்கி அவர்கள் அடுத்த பிறவியில் சொர்க்கத்தில் பிறக்கலாமே" என்று பதிலுரை கூறியிருந்தார்.  
தேவதாசி முறை 1930களுக்கு முன்பு வழமையாக இருந்தது. இந்த முறை கோயில் பணிகளுக்காக ஏற்படுத்தப்பட்டதாக இருந்தாலும், பின்னாட்களில் இவர்கள் கோயில்களை நிர்வகித்த அரசர், செல்வந்தர், நிலக்கிழார் உள்ளிட்ட மேல் வர்க்கத்தினர் முன்பு நடனமாட வைக்கப்பட்டதுடன் அவர்களுடைய பாலியல் இச்சைகளுக்கு அடிமைகளாகவும் பயன்படுத்தப்பட்டனர். இதன் காரணமாக இவ்வழக்கத்துக்கு 1920 முதல் இந்தியாவில் கடும் எதிர்ப்பு நிலவியது. இதன் காரணமாக 1947 ஆண்டில் தேவதாசி ஒழிப்புச் சட்டம் நிறைவேற்றப்பட்டது.
# தொண்டை மண்டலம்

வேலூர் மாவட்டம், இராணிப்பேட்டை மாவட்டம், திருப்பத்தூர் மாவட்டம், திருவண்ணாமலை மாவட்டம், விழுப்புரம் மாவட்டம், கடலூர் மாவட்டம்,கள்ளக்குறிச்சி மாவட்டம்,திருவள்ளூர் மாவட்டம், செங்கல்பட்டு மாவட்டம், சென்னை, ஆந்திரப்பிரதேசத்திலுள்ள சிறீ பொட்டி சிறீ ராமுலு நெல்லூர் மாவட்டம், சித்தூர் மாவட்டம், திருப்பதி மாவட்டம், அன்னமய்யா மாவட்டம் ஆகியவற்றை உள்ளடக்கியது.]]  
**தொண்டை நாடு** (*Tondai Nadu*) அல்லது **தொண்டை மண்டலம்** (*Tondaimandalam*) என்பது சங்ககால நாடுகளில் ஒன்றாகும். தொண்டைமான் இளந்திரையன், இந்நாட்டின் சங்ககால அரசன் ஆவார். பிற்காலச் சோழர்கள், தொண்டை நாட்டைக் கைப்பற்றியபிறகு, அதற்கு **ஜெயங்கொண்ட சோழமண்டலம்** என்று பெயர் சூட்டப்பட்டது. தொண்டை மண்டலம் குறித்து தொண்டைமண்டல சதகம் என்ற நூலானது 17 ஆம் நூற்றாண்டில் வாழ்ந்த, படிக்காசுப் புலவரால் இயற்றப்பட்டது.
# தொண்டை மண்டலம்

## எல்லைகள்

வடக்கில் வேங்கடம், தெற்கில் தென்பெண்ணைஆறு, மேற்கில் பவளமலை, கிழக்கில் வங்கக்கடல் ஆகியவை இதன் எல்லைகள் ஆகும்.  
இது இன்றைய தமிழ்நாட்டின், வடகிழக்குப் பகுதியிலுள்ள வேலூர், இராணிப்பேட்டை, திருவண்ணாமலை, விழுப்புரம், கள்ளக்குறிச்சி, காஞ்சிபுரம், செங்கல்பட்டு, கடலூர், திருவள்ளூர், திருப்பத்தூர், தமிழகத்தின் தலைநகரான சென்னை, ஆந்திரமாநிலத்தின் நெல்லூர், சித்தூர், (திருப்பதி) மாவட்டங்களின் சில பகுதிகள் ஆகியவற்றை உள்ளடக்கியதாகும்.
# தொண்டை மண்டலம்

## வரலாறு

தொண்டை நாடு, நான்காம் நூற்றாண்டிலிருந்து, ஒன்பதாம் நூற்றாண்டு வரை ஆண்ட, காஞ்சிபுரத்துப் பல்லவர்களின் தாய்நாடாகும். இது அருவாள்நாடு (அருவாநாடு), அருவா-வடதலை என்று இரு பகுதிகளாகப் பிரிந்திருந்தது என்றும், அருவா-வடதலை நாட்டைப் 'பவத்திரி' என்னும் ஊரைத் தலைநகராகக் கொண்டு 'திரையன்' என்னும் மன்னனும், தொண்டை நாட்டை காஞ்சிபுரத்தைத் தலைநகராகக் கொண்டு 'இளந்திரையன்' என்னும் மன்னனும், சங்ககாலத்தில் ஆண்டுவந்தனர் என்றும், வரலாற்று அறிஞர்கள் குறிப்பிடுகின்றனர். தொண்டை மண்டலம் சங்ககால தமிழகத்தில் ஒரு பகுதியாக இருந்தது.  
பிற்காலச் சோழர்கள் தொண்டை மண்டலத்தைக் கைப்பற்றிய பிறகு அதை ஜெயங்கொண்ட சோழமண்டலம் என்ற பெயரைக் கொண்டு அழைத்தனர். மேலும் தொண்டை மண்டலமானது 24 கோட்டங்களாகவும், 79 நாடுகளாகவும் வகுக்கப்பட்டன. துவக்கக் காலத்தில் கோட்டம் என்று அழைக்கப்பட்ட நிர்வாகப் பகுதியானது, பிற்காலத்தில் வளநாடு என அழைக்கப்பட்டது.  
**தொண்டை நாட்டில் இருந்த கோட்டங்கள் பின்வறுமாறு;**  
1. ஆமூர் கோட்டம்
1. இளங்காடு கோட்டம்
1. ஈக்காடு கோட்டம்
1. ஈத்தூர் கோட்டம்
1. ஊற்றுக்காடு கோட்டம்
1. எயில் கோட்டம்
1. கடிகை கோட்டம்
1. காலியூர் கோட்டம்
1. களத்தூர் கோட்டம்
1. குன்றப்பத்திரம் கோட்டம்
1. சிறுகரை கோட்டம்
1. செங்காடு கோட்டம்
1. செந்திருக்கை கோட்டம்
1. செம்பூர் கோட்டம்
1. தாமல் கோட்டம்
1. படுவூர் கோட்டம்
1. பல்குன்றம் கோட்டம்
1. புழல் கோட்டம்
1. புலியூர் கோட்டம்
1. பேயூர் கோட்டம்
1. மணையில் கோட்டம்
1. வெண்குன்றம் கோட்டம்
1. வேங்கடக் கோட்டம்
1. வேலூர்க் கோட்டம் ஆகியனவாகும்.
# வான் அசிசா வான் இசுமாயில்

**டத்தோ ஸ்ரீ டாக்டர் வான் அசிசா வான் இஸ்மாயில்** (பிறப்பு: 1952) என்பவர் மலேசிய அரசியல்வாதி. மலேசியாவில் மக்கள் நீதிக் கட்சியின் தலைவர். மலேசிய நாடாளுமன்ற உறுப்பினர்; எதிர்க்கட்சித் தலைவர். 1990களில் மலேசியாவின் துணைப் பிரதமராகவும் நிதியமைச்சராகவும் இருந்த டத்தோ ஸ்ரீ அன்வார் இப்ராஹிம் அவர்களின் துணைவியார்.  
வான் அசிசா வான் இஸ்மாயில் கோலாலம்பூர் பொது மருத்துவமனையில், கண் மருத்துவத்தில் நிபுணராகப் பணியாற்றியவர். இவர் அயர்லாந்து அரச மருத்துவக் கல்லூரியின் மகப்பேறியல், பெண்யோயியல் துறையில் தங்கப்பதக்கம் பெற்றவர்.
# வான் அசிசா வான் இசுமாயில்

## வரலாறு

வான் அசிசா வான் இஸ்மாயில், சிங்கப்பூர் கண்டாங் கெர்பாவ் மருத்துவமனையில், 3 டிசம்பர் 1952இல் பிறந்தார். அப்போது மலேசியாவின் ஒரு பகுதியாக சிங்கப்பூர் இருந்தது. தந்தையாரின் பெயர் வான் இஸ்மாயில் வான் மொகமட். தாயாரின் பெயர் மரியா காமிஸ்.  
வான் அசிசா வான் இஸ்மாயில், கெடா, அலோர் ஸ்டார் நகரில் இருக்கும் செயிண்ட் நிக்கலஸ் கான்வெண்ட் பள்ளியில் தன் தொடக்கக் கல்வியைப் பயின்றார். பின்னர், நெகிரி செம்பிலான், சிரம்பான் நகரில் இருக்கும் துங்கு குருசியா கல்லூரியில் மேல்படிப்பைத் தொடர்ந்தார்.
# வான் அசிசா வான் இசுமாயில்

## வரலாறு

### அயர்லாந்தில் மருத்துவப் படிப்பு

அதன் பின்னர் 1973ஆம் ஆண்டு அயர்லாந்து, டப்ளின் நகரில் இருக்கும் அரச அறுவை மருத்துவக் கல்லூரியில் *(Royal College of Surgeons)* மருத்துவப் படிப்பை மேற்கொண்டு மகப்பேறியல், பெண்யோயியல் துறைகளில் கல்வியைத் தொடர்ந்தார்.  
அதே துறைகளில் சிறப்புத் தேர்வு பெற்றதால், கல்லூரியின் மெக்நாத்தன் ஜான்ஸ் *(MacNoughton-Jones)* தங்கப் பதக்கத்தையும் வென்றார். இருப்பினும் இவர் கண் மருத்துவத் துறையில்தான் நிபுணத்துவப் பட்டத்தைப் பெற்றார் என்பது குறிப்பிடத்தக்கது.  
நாடு திரும்பிய வான் அசிசா வான் இஸ்மாயில் கோலாலம்பூர் பொது மருத்துவமனை, மலாயா பல்கலைக்கழக மருத்துவமனைகளில் 14 ஆண்டுகள் மருத்துவராகச் சேவைகள் செய்தார். 1993இல் இவருடைய கணவர் மலேசியாவின் துணைப் பிரதமர் ஆனதும், வான் அசிசா வான் இஸ்மாயில் தன் மருத்துவத் தொழிலை ராஜிநாமா செய்தார்.
# வான் அசிசா வான் இசுமாயில்

## வரலாறு

### கோலாலம்பூர் பொது மருத்துவமனை

கோலாலம்பூர் பொது மருத்துவமனையில் பணி புரியும் போது அன்வார் இப்ராஹிமின் நட்பு கிடைத்தது. 1979ஆம் ஆண்டு முதன்முறையாக கோலாலம்பூர் பொது மருத்துவமனையின் சிற்றுண்டிச் சாலையில் சந்தித்துக் கொண்டனர். அதுவே அவர்களைக் குடும்ப வாழ்க்கையிலும் இணைத்தது. 28 பிப்ரவரி 1980இல் அவர்களுடைய திருமணம் நடந்தது.  
அப்போது அன்வார் இப்ராஹிம், ***அபிம்*** என்று அழைக்கப்படும் மலேசிய இஸ்லாமிய இளைஞர் அணியின் தலைவராக இருந்தார். வான் அசிசா வான் இஸ்மாயிலின் பெற்றோர்கள் இவர்களின் திருமணத்தை ஏற்கவில்லை. இருப்பினும் முதல் குழந்தை பிறந்த பின்னர், பெற்றோர்களின் குடும்ப உறவுகள் சுமுக நிலைக்குத் திரும்பியது.
# வான் அசிசா வான் இசுமாயில்

## வரலாறு

### வான் அசிசாவின் குடும்பம்

வான் அசிசா வான் இஸ்மாயிலின் மூதாதையர்கள் சீன வம்சாவளியைச் சேர்ந்தவர்கள் என்று சொல்லப்படுகிறது. அதை வான் அசிசா வான் இஸ்மாயிலும் மறுக்கவில்லை. இவருடைய தந்தையார் டத்தோ வான் இஸ்மாயில் வான் மொகமட், சீன வம்சாவளியைச் சேர்ந்த டத்தின் மரியா காமிஸ் என்பவரைத் திருமணம் செய்து கொண்டார்.  
வான் இஸ்மாயில் வான் மொகமட் தேசிய பாதுகாப்பு மன்றத்தில் 30 ஆண்டுகள் பணிபுரிந்தவர். இவர் பினாங்கு, செபராங் பிறை, சுங்கை பாக்காப் பகுதியைச் சேர்ந்தவர். இருந்தாலும் இவருடைய பூர்வீகம் கிளாந்தான் மாநிலத்தின் பாசீர் மாஸ் பகுதியைச் சார்ந்ததாகும்.  
ஆறு பேர் கொண்ட குடும்பத்தில், வான் அசிசா வான் இஸ்மாயில் இரண்டாவது பிள்ளை. இவருடைய தம்பி பினாங்கு மலேசிய அறிவியல் பல்கலைக்கழகத்தில் பேராசியராகப் பணிபுரிகிறார். தங்கை பெர்னாமா என்று அழைக்கப்படும் மலேசிய செய்தி நிறுவனத்தில் புகைப்படச் செய்தியாளராகப் பணிபுரிகின்றார். இன்னொரு தங்கை வழக்குரைஞராகப் பணியாற்றுகின்றார்.
# வான் அசிசா வான் இசுமாயில்

## அரசியல்

அன்வார் இப்ராஹிம் 20 செப்டம்பர் 1998இல் துணைப் பிரதமர் பதவியில் இருந்து நீக்கப்பட்டு கைது செய்யப்பட்டதும், வான் அசிசா அரசியல் களத்தில் இறங்கினார். அதுவரை அவர் ஒரு குடும்பப் பெண்ணாக, ஒரு மருத்துவராகவே வாழ்ந்து வந்தார். பொதுவாகவே, அவர் எளிமையாக வாழ்வதில் விருப்பம் கொண்டவர். பெரும் புள்ளியின் துணைவியார் என்று அடையாளம் காட்டியது இல்லை.  
கணவர் கைது செய்யப்பட்டதும் *(Reformasi movement)* எனும் சீர்திருத்த இயக்கத்தைத் தோற்றுவித்தார். பெரும்பாலான மலேசியர்கள் அவருக்கு ஆதரவு அளித்ததற்கு அவருடைய எளிமைத்தனமும் ஒரு காரணமாக இருந்தது. *மாற்றுவோம் மாற்றிக் காட்டுவோம்* என்பதே அந்த இயக்கத்தின் தாரக மந்திரமாகவும் இருந்தது.  
பின்னர், 4 ஏப்ரல் 1999இல் மக்கள் நீதிக் கட்சியைத் தோற்றுவித்தார். அந்தக் கட்சிக்குத் தலைவரும் ஆனார். 3 ஆகஸ்ட் 2003இல், மலேசியாவின் பழைய அரசியல் கட்சிகளில் ஒன்றான மலேசிய மக்கள் கட்சியை, தன் மக்கள் நீதிக் கட்சியுடன் இணைத்துக் கொண்டார். இந்தக் காலகட்டத்தில் அவருடைய கணவர் சுங்கை பூலோ சிறைச்சாலையில் காவலில் வைக்கப்பட்டு இருந்தார்.
# வான் அசிசா வான் இசுமாயில்

## அரசியல்

### பொதுத் தேர்தல் 1999

1999 மலேசியப் பொதுத் தேர்தலில் வான் அசிசா, பெர்மாத்தாங் பாவ் நாடாளுமன்றத் தொகுதியில் போட்டியிட்டு 9077 வாக்குகள் பெரும்பான்மையில் வெற்றி பெற்றார். அத்தொகுதியில் வான் அசிசாவை எதிர்த்து, பாரிசான் நேசனல் கூட்டணியைச் சேர்ந்த டத்தோ ஸ்ரீ இப்ராஹிம் சாட் என்பவர் போட்டியிட்டார். 2004 பொதுத் தேர்தலிலும் அத்தொகுதியில் நின்று வெற்றி பெற்றார். மூன்றாவது முறையாக 2008 பொதுத் தேர்தலிலும், அதே தொகுதியில் வெற்றி வாகை சூடினார்.  
31 ஜூலை 2008இல் தன் நாடாளுமன்றப் பதவியை ராஜிநாமா செய்து, தன் கணவருக்கு வழிவிட்டார். நாடாளுமன்றத்தில் எதிர்க்கட்சிகளின் தலைவர் பதவியையும் ராஜிநாமா செய்தார். பின்னர் அந்தத் தொகுதியில் நடைபெற்ற இடைத் தேர்தலில் அன்வார் இப்ராஹிம் பாக்காத்தான் ராக்யாட் கூட்டணியின் சார்பில் நின்று வெற்றி அடைந்தார்.
# வான் அசிசா வான் இசுமாயில்

## அரசியல்

### 2014 காஜாங் இடைத் தேர்தல்

2014 காஜாங் இடைத்தேர்தலில், வான் அசிசா நின்று வெற்றி பெற்றார்.
# மலேசிய மக்கள் கட்சி

**மலேசிய மக்கள் கட்சி** (, ) என்பது மலேசியாவில் ஒரு ஜனநாயக, சமதர்ம அரசியல் கட்சியாகும். 1955 நவம்பர் மாதம் 11-ஆம் தேதி ***பார்த்தி ராக்யாட்*** (மலாய்:*Parti Ra'ayat*) எனும் பெயரில் தோற்றுவிக்கப்பட்டது.  
மலேசியாவில் மிகப் பழமையான அரசியல் கட்சிகளில் இதுவும் ஒரு கட்சியாகக் கருதப்படுகின்றது. இந்தக் கட்சி, இரண்டாம் உலகப் போருக்கு முன்னர், பிரித்தானியர்களின் காலனித்துவ ஆட்சிக்கு எதிரான மலாய் இளைஞர் அணியின் பரம்பரை வரலாறுகளைக் கொண்ட கட்சியாகும்.
# மலேசிய மக்கள் கட்சி

## தோற்றம்

மலேசிய மக்கள் கட்சியைத் தோற்றுவித்தவர் அகமட் போஸ்த்தமான் என்பவராகும். மலாய் இளைஞர் அணியின் இயக்கத்தில் , அகமட் போஸ்த்தமான் ஒரு செயல் திறனாளராக இருந்தார். மலாயாவில் ஜப்பானியர் ஆட்சி செய்த போது, அந்த அணியின் வழியாக உள்ளூராட்சிப் பிரிவுகளில் கூட்டுறவு இயக்கங்களைச் செயல்படுத்தி வந்தார்.
# விக்கிப்பீடியா:2012 தமிழ் விக்கிப்பீடியா ஆண்டு அறிக்கை/2012 Tamil Wikipedia Annual Review
# வார்ப்புரு:மீண்டும் வருக

**மீண்டும் தமிழ் விக்கிப்பீடியாவில் உங்களைக் காண மகிழ்ச்சி!**  
<div>
**வணக்கம்**, ****!  
மீண்டும் தமிழ் விக்கிப்பீடியாவில் உங்களைக் காண்பதில் மகிழ்கிறேன்.  
நீங்கள் என்னைப் போன்றவர் என்றால், பங்களிக்க இயலாத காலத்திலும் அண்மைய மாற்றங்களைக் கவனித்தவாறே இருந்திருப்பீர்கள். எனினும், இந்த இடைப்பட்ட காலத்தில் தமிழ் விக்கிப்பீடியாவின் செயற்பாடுகளை அறிய நமது ஆசியமாதத்தில் பங்குபெறலாம்.  
இதற்கு மேல் உங்களுக்குத் தெரியாதா என்ன :) ? உங்களிடம் இருந்து நிறைய எதிர்பார்க்கிறேன். அன்புடன்...  
</div>
# டோக்கியோ மியாவ் மியாவ்

## கதை

தொடரின் ஆரம்பத்தில் 'இச்சிகோ மொமோமியா' என்ற பெயருள்ள ஒரு யுவதி 'மசாயா ஒயாமா' என்ற தனது எதிர்கால ஆண் நண்பனுடன் ஓர் அருகிவரும் இனங்கள் கண்காட்சியில் கலந்துகொள்கிறார். ஒரு நிலநடுக்கத்திற்குப் பிறகு இச்சிக்கோ வும் ஏனைய நான்கு யுவதிகளும் ஒரு அதிசய ஒளியில் குளிப்பாட்டப்படுகின்றனர். ஒரு பூனை இச்சிக்கோ வுக்கு முன் தோன்றி அவளுடன் கலக்கிறது. அடுத்த நாள் அவள் ஒரு பூனை போன்று செயற்படத் தொடங்குகிறாள், அத்துடன் 'றியோ ஷிரோகனி' யையும் 'கெய்ச்சிரோ அகசகா' வையும் சந்தித்த பின்னர் 'ஐரியோமோட்' பூனை யின் பரம்பரை அலகுடன் தான் உட்செலுத்தப்பட்டதை உணர்கிறாள். றியோவும் கெய்ச்சிரோவும் இது அவளை ஒரு 'மியாவ் இச்சிகோ', சக்தி மிக்க வீர பூனைப் பெண்ணாக மாற்றுவதற்கு உதவும் என விளக்குகிறார்கள். அவள், விலங்குகளை அரக்கர்களாக மாற்றும் பாதிப்பை ஏற்படுத்தக்கூடிய கைமேரா(வெவ்வேறு மரபுத்திரி எண்ணிக்கை கொண்ட உடல் அணுக்கள் உடைய) விலங்குகளை தோற்கடிக்க கட்டளையிடப்படுகிறாள். . றியோவும் கெய்ச்சிரோவும் மீதமுள்ள பூனைகளான ஏனைய நான்கு யுவதிகளையும் கண்காட்சியிலிருந்து கண்டுபிடிக்க இச்சிக்கோவுக்கு அறிவுருத்துகின்றனர். அவர்களாக 'மின்ட் ஐஸாவா', 'நீல லொரிகீட்' இன் பரம்பரை அலகு உட்செலுத்தப்பட்ட ஒரு கெட்டுப்போன செல்வந்த யுவதி; 'லெட்டியூஸ் மிடோரிகாவா', 'பின்லெஸ் போர்பொய்ஸ்' இன் மரபணுவினால் கொடுமைப்படுத்தப்பட்டு உறிஞ்சப்பட்ட ஒரு கூச்ச சுபாவமுள்ள, ஆனால் அழகிய யுவதி; 'டமரியன் தங்க சிங்க' த்தின் மரபணுவைப் பெற்றுக்கொள்ளும் 'புடிங் ஃபொங்' அத்துடன் 'ஸகுரோ ஃபுஜிவரா', சாம்பல்நிற ஓநாயின் மரபணு உட்செலுத்தப்பட்டஒரு அதிகாரி.  
ஐந்து மியாவ் மியாவ் கிரேமா விலங்குகளுடனும் அவைகளின் அந்நிய கட்டுப்பாட்டாளர்களான 'கிஷு', 'பாய்', மற்றும் 'டருடோ' ஆகியவைகளுடனும் சண்டையிடுகின்றனர். 'கிஷ்' இச்சிகோ வை காதலிக்க தொடங்குகிறான்; அவன் ஏனைய மியாவ் மியாவ்களை அகற்றுவதற்கு முயற்சித்த போதிலும் அவளின் காதலைப் பெற முயற்சிக்கிறான். பிறகு ஏனைய இரு வேற்றுக் கிரக வாசிகளான 'பை' யும் 'டார்ட்' உம் மியாவ் மியாவ்களை அழிப்பதற்கு கிஷ் உடன் இணைகின்றனர்.  
சண்டை வலுவடையும் நேரத்தில் மியாவ் மியாவ்கள் "மியாவ் அகுவா" என்ற வேற்றுக் கிரக வாசிகளுடன் போராடுவதற்கு பெரும் சக்தியைக் கொண்ட தூய நீரால் தயாரிக்கப்பட்ட மூலகத்தை கண்டுபிடிக்க பணிக்கப்படுகின்றனர். கிஷ் ஒரு மீன் வளர்ப்பகத்தில் சண்டையில் ஈடுபட்டிருக்கும் வேளை இச்சிக்கோவை மர்மமான ‘நீல நைட்’ தோன்றி அவளை காப்பாற்றும்போது அவள் இழக்கப்படும் அபாயத்தில் இருக்கிறாள். அவன் அவ்வப்போது தொடர்களில் வந்து இச்சிக்கோவை வெவ்வேறான ஆபத்துக்களிலிருந்து காப்பாற்றுகிறான்; இது ‘நீல நைட்’ உண்மையிலே 'மஸாயா' என்பதை பின்னர் வெளிப்படுத்துகிறது. இந்த கண்டுபிடிப்புக்குப் பின் விரைவிலேயே மஸாயா வீழ்ந்து ஒரு 'ஆழமான நீலம்'-(மனித இனத்தை அழிக்க விரும்பும் அந்நியர்களின் தலைவர்) ஆக மாறுகிறார். இச்சிக்கோவுக்கு மஸாயா தற்காலிக பாவனைக்கான ஒரு பொய்யான வடிவம் என்பதை விளக்கப்படுத்திய பிறகு 'ஆழமான நீலம்' மியாவ் மியாவ்களை தாக்குகிறது. மஸாயாவுடைய ஆளுமை சுருக்கமாக மீள் தோன்றி அருகிலிருக்கும் நீரை 'ஆழ நீல' த்தை அழிக்க பாவிக்கிறது. அவனையே கொல்கிறான். அவனுடைய உடலுக்கு மேலாக வீழ்ந்து அழுகிறான். இச்சிக்கோ தன்னை இழந்து அவளுடைய சக்தியை அவனுடைய வாழ்க்கையை காக்க அவனுக்கு ஊற்றுகிறாள். மஸாயா அவளுக்கு முத்தமிடுகிறான். அவளை மறுபடியும் மனிதனாக மாற்றி புத்துயிரளிக்கிறார். றியோ பை க்கு மீதமுள்ள நீரை அந்நியர்களின் உலகத்தை காப்பாற்ற கொடுக்கிறான். பிறகு கிஷ், பை மற்றும் டார்ட் குட்பாய் சொல்லி அவர்களுடைய சொந்த உலகத்திற்கு திரும்புகின்றனர்.
# டோக்கியோ மியாவ் மியாவ்

## கதை

### தொடர்ச்சி

இரண்டில்-தொகுதி தொடர்ச்சி, டோக்யோ மியாவ் மியாவ் எ லா மோட், இச்சிகோவும் மஸாயாவும் அருகிவரும் இனங்கள் பற்றி கற்பதற்கு இங்கிலாந்துக்கு நகர்கின்றனர்.எஞ்சிய மியாவ் மியாவ்கள் அந்நியர்களால் விட்டுச் செல்லப்பட்ட கைமரா விலங்குகளை அழிப்பதற்கு தொடர்கின்றனர். அவர்கள் ’செயிண்ட் ரோஸ் அறப்போர்’ என்ற புதிய ஒரு அபாயத்திற்கு முகங்கொடுக்கின்றனர்: உலகத்தை அடக்கி ஒரு கற்பனாவுலகத்தை உருவாக விரும்பும் விஷேட சக்தியுள்ள மனிதர்கள்
# நடனகோபாலநாயகி சுவாமிகள்

**நடனகோபாலநாயகி சுவாமிகள்** (பிறப்பு:சனவரி 9, 1843 - இறப்பு: சனவரி 8, 1914) தந்தை பெயர் அரங்கய்யர், தாயார் இலட்சுமிபாய் இயற்பெயர் ராமபத்திரன் என்பதாகும். ”மதுரையின் ஜோதி” என்றும் ”சௌராஷ்ட்ர ஆழ்வார்” என்றும் போற்றப்படுபவர்.
# நடனகோபாலநாயகி சுவாமிகள்

## இறை ஞானம் தேடல்

ராமபத்ரன் தனது 9 அகவையில் வீட்டைத் துறந்து, திருப்பரங்குன்றம் மலையைச் சுற்றி வரும் பாதையில் முருகப் பெருமானின் சந்நிதிக்கு பின்புறம் உள்ள குக ஆஸ்ரமத்தில் 12 ஆண்டுகள் தவம் புரிந்தார்.  
பின் பரமக்குடி சென்று நாகலிங்க அடிகளிடம் அட்டாங்க யோக ஸித்திகளை, பதினெட்டே நாட்களில் கைவரப் பெற்று, 'சதானந்த சித்தர்' எனும் திருப்பெயர் பெற்றார் ராமபத்ரன்.  
பின் சதானந்தர் மதுரையிலிருந்து தனது சீடர்களுடன் ஆழ்வார்திருநகரியில் உள்ள நம்மாழ்வார் சந்நிதியில் மனம் கரைந்தார். அங்கே, வைணவ ஆச்சார்யரான வடபத்ர அரையரிடம் வைணவ தீட்சை பெற்று நடனகோபாலன் எனும் தாஸ்ய நாமம் ஏற்று, வைணவ நூல்களை கற்றார்.  
பின் ஆழ்வார் திருநகரியிலிருந்து ஸ்ரீவில்லிபுத்தூர் சென்ற நடனகோபால்ல்ருக்கு, ஆண்டாளின் நாயகி சொரூபமான பக்தி உணர்வும், கண்ணன் மீதான காதல் வேகமும் உள்ளத்தைக் கொள்ளை கொண்டது.
ஸ்ரீவில்லிபுத்தூரில் ஆண்டாளை தரிசித்த பிறகு, உள்ளத்தால் நாயகி பாவனை மேலிட பாடல்களைப் பாடிவந்த சுவாமிகள், முகத்தில் மஞ்சள்பூசி, சேலை உடுத்திக் கொண்டு தோற்றத்தாலும் நாயகியாகவே மாறினார்.
# நடனகோபாலநாயகி சுவாமிகள்

## நாயகி பாவம்

பின் திருவரங்கம் நாராயண ஜீயர், நடனகோலருக்கு 'நடனகோபால நாயகி' என பெயர் சூட்டி அருளினார். இதன் பிறகு, ஸ்ரீமந் நாராயணனை நாயகனாகவும், தன்னை நாயகியாகவும் பாவித்து, சுவாமிகள் பாடிய பாடல்களும் நாமாவளிகளும் பிரபலம் அடைந்தன.  
சுவாமிகள் பெரும்பாலும் மதுரையிலேயே வசித்தார். வயிற்றுக்கு வேண்டிய உணவை உஞ்சவிருத்தி மூலம் பெற்றார். பிரம்மச்சரிய வாழ்க்கை வாழ்ந்தார். அவர் பாடிய தமிழ்ப் பாக்களாலும், சௌராஷ்டிரப் பாடல்கள்களாலும், அவரை ”வரகவி” எனும் புகழ் பெற்று தந்தது. அவருடைய பாடல்களில் அறவுரை, வைணவ தத்துவம், வைணவ பக்தி நெறி, நாயகனாகிய கண்ணனைப் பிரிந்து வாடும் நிலை ஆகியவை அதிகம் வெளிப்பட்டன.
# நடனகோபாலநாயகி சுவாமிகள்

## மறைவு

வைகுண்ட ஏகாதசி, 8 சனவரி 1914, வியாழக்கிழமை, மதியம் 12 மணி; சுவாமிகள் மேலே நோக்கி, 'ஹரி அவ்டியோ' (ஹரி வந்துவிட்டார்) என்று உரக்கச் சொல்லியபடி முக்தி நிலை அடைந்தார்.
# நடனகோபாலநாயகி சுவாமிகள்

## சமாதி

நடனகோபாலநாயகியின் சமாதி, மதுரையில் இருந்து அழகர்கோவில் செல்லும் வழியில் சுமார் 10 கி.மீ தொலைவில் உள்ளது காதக் கிணறு எனுமிடத்தில் அமைந்துள்ளது.
# பவளமலை

**பவளமலை** தென்வடலாக (தெற்கு வடக்கு நீளவாக்கில்) அமைந்துள்ள ஒரு மலைத்தொடர். பச்சைமலைத் தொடரின் கிழக்குமுனையுடன் இது இணைந்து தொடர்கிறது. இணையும் பகுதியில் மூலைக்காடு என்னும் பெயர் பெற்றுள்ளது. இதனை உள்ள ஊர்களில் குறிப்பிடத்தக்கவை செங்காட்டுப்பட்டி, கீரம்பூர், துறையூர் போன்றவை. பவளமலையின் தெற்கு-முனையில் குறிச்சிமலை உள்ளது. பவளமலையின் ஒரு சிறு பகுதி கிழக்கிலும் நீள்கிறது. இப் பகுதிமலையின் பெயர் கணவாய்-மலை. கணவாய்மலையின் வடபால் கணவாய், அம்மாப்பாளையம், லாடாபுரம் முதலான ஊர்கள் உள்ளன.  
பச்சைமலை, பவளமலைப் பகுதிகள் கிழக்குத் தொடர்ச்சி மலையின் பகுதியாகும். பச்சைமலை திருச்சி, சேலம் ஆகிய மாவட்டங்களைப் பிரிக்கும் எல்லைக்கோடு. அதுபோல, பவளமலை இன்றைய பாகுபாட்டில் உள்ள திருச்சி, பெரம்பலூர் ஆகிய மாவட்டங்களைப் பிரிக்கும் எல்லைக்கோடாகும்.  
பச்சைமலையின் முகட்டு நிலப்பரப்பில் சின்ன-பழமலை, பெரிய-பழமலை என்னும் ஊர்கள் உள்ளன. இவ்வூர்களில் மலையாளிகள் என்னும் பழங்குடி மக்கள் வாழ்ந்துவருகின்றனர்.  
பெரிய-பழமலையில் 'பழமலையான் கோயில்'எனப்படும் காட்டுத்தெய்வக் கோயில் ஒன்று உள்ளது. இதில் 8 அடி உயரம், 12 அடி நீளம் கொண்டதாய் ஒரே கல்லில் செதுக்கப்பட்ட வேங்கை உருவமும் நடப்பட்ட வேல்களும் உள்ளன. 12 அடி நீளம் கொண்ட அளவு காலடிக்கு 16 அடியாகும். அதனால் இதனை அங்குள்ள மக்கள் 'பதினாறடி வேங்கை' என வழங்குகின்றனர்.  
இந்தச் செய்திகள் பவளமலையின் பழமையான பெயர் > பவழமலை > பழமலை என்பதை உணர்த்துகின்றன.